Klokken 03.30 i nat blev Nordjyllands Politi kaldt ud til en adresse i Sulsted, der ligger mellem Brønderslev og Aalborg. Det var en 64 årig-mand, der ringede til politiet og fortalte, at hans 30-årige stedsøn havde dræbt sin mor. Da politiet ankom til stedet, fandt patruljen den 61-årige kvinde, der lå død i huset. Den 30-årige søn befandt sig også i huset. Han blev anholdt uden dramatik, og skal i dag klokken 14 fremstilles i grundlovsforhør i retten i Aalborg. Gerningsstedet i Sulsted er lørdag morgen afspærret, og politiets teknikere og efterforskere er i gang med deres undersøgelser. Alle tre har adresse i huset i Sulsted. Pårørende i sagen er underrettet. Vagtchefen hos Nordjyllands Politi kan lørdag formiddag ikke oplyse nærmere om, hvordan kvinden er blevet dræbt. Det vides endnu ikke, hvordan sønnen forholder sig til sigtelserne.

Referat:
Det var angiveligt en familietragedie, der udspillede sig i nat i Sulsted, da en 61-årig kvinde blev dræbt.